SET แรงดีไม่มีตก! เดินหน้าทุบสถิตินิวไฮต่อเนื่อง ลุ้นทดสอบ 1,800 จุด พรุ่งนี้
SET แรงดีไม่มีตก! เดินหน้าทุบสถิตินิวไฮต่อเนื่อง ลุ้นทดสอบ 1,800 จุด พรุ่งนี้! โดยดัชนีปิดตลาดวันนี้ที่ระดับ 1,791.02 จุด เพิ่มขึ้น 12.49 จุด เปลี่ยนแปลง 0.70% ด้วยมูลค่าการซื้อขาย 9.08 หมื่นล้านบาท
4 ม.ค. 2561

ผู้สื่อข่าวรายงานว่า ดัชนีตลาดหลักทรัพย์ฯ วันนี้ (4 ม.ค.61) ปิดที่ 1,791.02 จุด เพิ่มขึ้น 12.49 จุด เปลี่ยนแปลง 0.70% ด้วยมูลค่าการซื้อขาย 9.08 หมื่นลบ. ทะลุสถิติเดิมที่เคยปิดตลาดสูงสุดที่ระดับ 1,753.79 จุด ที่เคยทำได้เมื่อวันที่ 7 ม.ค. 2537 ที่ผ่านมา อีกทั้งยังทำสถิติสูงสุดนับตั้งแต่ก่อตั้งตลาดหลักทรัพย์เมื่อวันที่ 30 เม.ย. 2518

ด้าน นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยวันนี้คึกคักดี โดยดัชนีฯผันผวนในแดนบวกตลอดทั้งวัน และขึ้นมาทดสอบ all time high และสามารถ break จุดสูงสุดขึ้นไปได้ ถือว่ายังอยู่ใน Sentiment ที่ค่อนข้างดีจากตลาดหุ้นทั่วโลก รับปัจจัยหนุนช่วงต้นปีจากการคาดการณ์ตัวเลขทางเศรษฐกิจอยู่ในทิศทางบวก
ส่วนแนวโน้มตลาดหุ้นไทยวันพรุ่งนี้ (5 ม.ค. 61) น.ส.ธีรดา คาดว่าดัชนีฯน่าจะปรับตัวขึ้นต่อเพื่อทดสอบ 1,800 จุด พร้อมแนะให้ติดตามตัวเลขเศรษฐกิจของประเทศหลัก และแรงขายจากกองทุนในสัปดาห์หน้าหลังดัชนีฯปรับตัวขึ้นสูง
พร้อมให้แนวต้าน 1,800 จุด ส่วนแนวรับ 1,780 จุด